Brautskráð frá Menntaskóla Borgarfjarðar Síðastliðinn föstudag voru stúdentar brautskráðir frá Menntaskóla Borgarfjarðar í fimmta skipti . Tíu stúdentar luku námi á félagsfræðabraut , ellefu á náttúrufræðibraut og tveir luku viðbótarnámi til stúdentsprófs . Bjarni Traustason kennari stýrði athöfninni , Lilja S. Ólafsdóttir aðstoðarskólameistari flutti annál og Vilhjálmur Egilsson , rektor Háskólans á Bifröst , flutti gestaávarp . Að lokinni brautskráningu hélt Þórkatla Dagný Þórarinsdóttir ræðu fyrir hönd útskriftarhópsins og athöfninni lauk með ávarpi Kolfinnu Jóhannesdóttur skólameistara . Nýstúdentar sáu um tónlistarflutning ; Magnús D. Einarsson lék 1. þátt úr 14. sónötu Beethovens , Jóhanna María Þorvaldsdóttir söng lag úr söngleiknum um Mary Poppins og Magnús Kristjánsson flutti lagið Circle of Life eftir Elton John . Að lokum var öllum viðstöddum boðið til kaffisamsætis . Ræddi um sérstöðu lítilla framhaldsskóla Í ávarpi Kolfinnu Jóhannesdóttur skólameistara kom m.a. fram gagnrýni á nýlegar hugmyndir um sameiningu framhaldsskóla sem birtust í skýrslu verkefnisstjórnar samráðsvettvangs um aukna hagsæld á Íslandi . Kolfinna benti á að horfa þyrfti á hugtök á borð við hagsæld frá sjónarhóli fleiri en einnar fræðigreinar . Hún nefndi að niðurstöður margra rannsókna hafi sýnt að litlir skólar ná betri árangri hvað námsgengi varðar . Kolfinna lagði áherslu á að litlir framhaldsskólar á landsbyggðinni hefðu á margan hátt forskot , skólanefndir hefðu hagsmuna að gæta í þágu eigin samfélags , skólarnir væru þungamiðja samfélagsins , hefðu sterk tengsl við nemendur og fjölskyldur þeirra og allt starf þeirra og þjónusta væri með persónulegri hætti en í stærri skólum . Verðlaun fyrir námsárangur Dúx MB að þessu sinni var Bjarki Þór Grönfeldt Gunnarsson frá Brekku í Norðurárdal . Hann hlaut meðaleinkunnina 9,15 . Bjarki Þór útskrifast nú með skólasystkinum sínum en hann lauk reyndar námi við skólann í desember síðastliðnum og hefur stundað nám í sálfræði við Háskólann í Reykjavík á vormisseri . Bjarki Þór hlaut fjölda viðurkenninga fyrir góðan árangur ; frá Arionbanka fyrir besta árangur á stúdentsprófi , frá Menntaskóla Borgarfjarðar fyrir vandaðasta lokaverkefnið , frá Kaupfélagi Borgfirðinga fyrir góðan árangur í samfélagsgreinum og frá Kvenfélagi Borgarness fyrir góðan árangur í íslensku . Þá fékk Bjarki Þór viðurkenningar frá Getspekifélagi Menntaskóla Borgarfjarðar vegna þátttöku í spurningakeppni framhaldsskólanna Gettu betur og frá skólablaðinu Eglu fyrir ritstörf . Amelia Christine Scholl hlaut viðurkenningu frá Stofnun Vigdísar Finnbogadóttur og Háskóla Íslands fyrir góðan árangur í erlendum tungumálum . Dagbjört Birgisdóttir hlaut viðurkenningu frá Borgarbyggð fyrir góð störf í þágu félagslífs nemenda og stjórnar nemendafélagsins . Hún fékk einnig viðurkenningu skólablaðsins Eglu fyrir ritstörf . Davíð Andri Bragason hlaut viðurkenningu Menntaskóla Borgarfjarðar fyrir sjálfstæði , færni og framfarir í námi . Hildur Hallkelsdóttir hlaut viðurkenningu frá danska sendiráðinu fyrir góðan árangur í dönsku og hún hlaut jafnframt hvatningarverðlaun Zontaklúbbs Borgarfjarðar . Hulda Geirsdóttir hlaut viðurkenningu frá Háskóla Reykjavíkur fyrir góðan árangur í raungreinum . Svandís Björk Guðmundsdóttir hlaut hvatningarverðlaun Heilsueflandi skóla sem stýrihópur Heilsueflandi framhaldsskóla hjá embætti landlæknis veitir . Þórkatla Dagný Þórarinsdóttir hlaut viðurkenningu Gámaþjónustu Vesturlands fyrir góðan árangur í náttúruvísindum .